Diari Oficial de la Generalitat Valenciana


Sumari del DOGV 3263, del 12-06-1998 (1998/4713)

ORDRE de 13 de maig de 1998, de la Conselleria d'Ocupació, Indústria i Comerç, per la qual es convoquen i regulen ajudes per a la creació de llocs de treball en entitats cooperatives valencianes implantades en el medi rural, per afavorir activitats alternatives que eviten l'estacionalitat en l'ocupació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3263

Data del DOGV
:   12-06-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/4713


Data del document
:   13-05-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 13 de maig de 1998, de la Conselleria d'Ocupació, Indústria i Comerç, per la qual es convoquen i regulen ajudes per a la creació de llocs de treball en entitats cooperatives valencianes implantades en el medi rural, per afavorir activitats alternatives que eviten l'estacionalitat en l'ocupació. [1998/4713]
  
El Pla Valencià d'Ocupació Estable, a pesar de la bondat dels seus resultats, no ha aconseguit traslladar els seus efectes significativament als sectors productius que tenen la seua base en una activitat essencialment discontínua, i singularment als establits en el medi rural valencià. Constitueixen agents col·laboradors d'elecció les cooperatives valencianes establides en aquest pel nombre, l'extensió i la implantació, i també per la difusió dels seus resultats en un molt significatiu nombre de la població.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
Aquesta ordre té per objecte l'establiment d'un programa d'ajudes a les cooperatives valencianes implantades en el medi rural per la contractació de treballadors del seu entorn geogràfic, a fi de propiciar la desestacionalització de l'ocupació en el món rural, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a l'exercici 1998.
  
Article 2. Accions susceptibles de suport
  
1. Podran acollir-se a les ajudes regulades en aquesta ordre les contractacions realitzades des de l'1 de gener d'enguany, tret que l'entitat haguera obtingut alguna ajuda de la Generalitat Valenciana per la contractació o l'ocupació dels esmentats treballadors.
  
2. Les ajudes que s'estableixen consisteixen en una subvenció per cada contractació temporal o indefinida de les previstes a continuació:
  
a) Contractacions indefinides a temps parcial, amb una durada de com a mínim sis mesos o 120 dies de cotització en còmput anual.
  
b) Conversions de contractacions temporals en indefinides a temps parcial, amb els requisits assenyalats en el paràgraf anterior.
  
c) Contractacions temporals, amb una durada mínima de sis mesos o 120 dies de cotització, de desocupats menors de 30 anys o majors de 45.
  
3. Els treballadors contractats directament de forma indefinida o temporal hauran d'estar inscrits com a desocupats en l'INEM.
  
Article 3. Beneficiaris
  
Seran beneficiàries de les ajudes establides i regulades per mitjà d'aquesta ordre les cooperatives valencianes implantades en el medi rural i els socis d'aquestes que proporcionen ocupació, temporal o indefinida, a persones desocupades o vinculades a l'empresa amb contracte temporal, sempre que generen ocupació neta.
  
Article 4. Naturalesa i quantia de les ajudes
  
1. Les ajudes que s'atorguen a l'empara d'allò que s'ha disposat en aquesta ordre tindran la naturalesa de subvencions i el seu import serà:
  
- De 250.000 pessetes, per contracte indefinit a temps parcial; s'estableix una durada de com a mínim sis mesos o de 120 dies de cotització en còmput anual.
  
- de 150.000 pessetes per contracte temporal de durada mínima de sis mesos o 120 dies de cotització.
  
2. Les ajudes establides per mitjà d'aquesta disposició seran incompatibles amb qualssevol altres de la mateixa naturalesa
  
Article 5. Presentació de sol·licituds, documentació i termini
  
Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General d'Ocupació i Economia Social, i presentar-se en el Registre General de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent en triple exemplar:
  
a) Documentació acreditativa i identificadora del sol·licitant i, si escau, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda.
  
 c) Dades de domiciliació bancària segons el model facilitat a aquest efecte (fitxa de manteniment de tercers), tret que s'hagen presentat amb anterioritat davant la Conselleria d'Ocupació, Indústria i Comerç i no hagen experimentat variació.
  
d) Targeta de sol·licitud d'ocupació o, si escau, contracte temporal.
  
e) Contracte de treball registrat per l'INEM, i alta en el règim de la Seguretat Social que corresponga.
  
f) Declaració responsable referida a les ajudes a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en el qual s'emparava; o, si escau, declaració responsable que no se n'ha rebuda cap.
  
g) TC-2 dels 12 mesos immediatament anteriors a la sol·licitud de subvenció.
  
2. El termini de presentació de sol·licituds serà d'un mes comptat des de la publicació de l'Ordre en el Diari Oficial de la Generalitat Valenciana.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Criteri per a la concessió de les ajudes
  
Les ajudes s'atorgaran per ordre de registre d'entrada de l'expedient complet, fins que s'esgote el crèdit disponible.
  
Article 7. Resolució de concessió de les ajudes
  
Rebudes les sol·licituds, la Direcció General d'Ocupació i Economia Social instruirà els expedients, i podrà demanar als sol·licitants l'aportació original de qualssevol altres documents o dades complementàries que estime necessaris per a millor resoldre la sol·licitud formulada.
  
La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç.
  
La resolució de concessió de les ajudes en fixarà expressament la quantia i incorporarà, si escau, les condicions, obligacions i determinacions accessòries a què s'ha d'ajustar el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà de dos mesos comptats des de la data d'acabament del termini de presentació d'instàncies. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la concessió, com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les ajudes
  
1. Correspondrà a la Direcció General d'Ocupació i Economia Social, dur a cap la funció de control de les subvencions concedides, i també l'avaluació i el seguiment d'aquest programa.
  
2. Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que corresponga amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General.
  
Article 10. Liquidació de les ajudes
  
Justificada l'acció subvencionable, es dictarà resolució de concessió i es lliurarà l'import total de l'ajuda reconeguda a cada beneficiari.
  
Article 11. Obligacions del beneficiari
  
Sense perjudici de les que la normativa social vigent estableix per als ocupadors, pel que fa a aquesta ordre, es declaren expressament les següents obligacions:
  
A. Formalització dels contractes de treball per escrit.
  
B. En el supòsit que el treballador contractat cause baixa en l'empresa, aquesta tindrà l'obligació de contractar-ne un altre que reunisca idèntics requisits en un termini màxim d'un mes comptat des del cessament d'aquest. L'esmentada circumstància haurà de ser comunicada a l'òrgan que concedí la subvenció.
  
C. Mantenir els llocs de treball creats i subvencionats, i també els ja existents, de caràcter indefinit un mínim de tres anys.
  
D. Facilitar totes les dades i la informació, en qüestions relacionades amb les subvencions concedides, que li demane la Conselleria d'Ocupació, Indústria i Comerç, i també comunicar-li les incidències i variacions que es produïsquen en relació a aquelles.
  
Article 12. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució de concessió, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'aquesta, i també la concessió amb posterioritat a la presentació de la sol·licitud d'altres ajudes públiques per a la mateixa finalitat, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que s'ha establit en la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, programa 322.10, Foment de l'Ocupació, línies 403 i 414, per un import global de 318.313.178 de pessetes, dels quals 173.135.248 de pessetes es destinaran a les ajudes previstes en l'article 2,2,a) i b) (línia 403) i 617.713.950 de pessetes es destinaran a les previstes en l'article 2,2 c) (línia 414).
  
Segona
  
En el supòsit que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
Tercera
  
Excepcionalment, quan hi concórreguen circumstàncies que en justifiquen l'oportunitat i la conveniència, el director general d'Ocupació i Economia Social podrà proposar la subscripció de convenis de col·laboració amb entitats públiques o privades per a l'objecte de les accions regulades en aquesta ordre de convocatòria.
  
Quarta
  
Les ajudes que conté aquesta ordre, mentre no siguen autoritzades per la Comissió Europea d'acord amb els articles 92 i 93 TCE, tindran la consideració d'ajudes de minimis i per tant la seua concessió s'ajustarà a la Comunicació de la Comissió Europea sobre ajudes de minimis (96/C 69/06)
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
 Segona
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
València, 13 de maig de 1998
  
El conseller d'Ocupació, Indústria i Comerç,
  
Diego Such Pérez